རྗེ་བྲག་དམར་བ་ཀུན་དགའ་ཚེ་འཕེལ་ལ་བསྟོད་པ། ༅།། ཤྲཱི་ཡ་སེསྟུ། ཤེས་བྱའི་གནས་ལ་ཀུན་ནས་སྦྱངས་པའི་ཕུལ། །རབ་དགའི་སྤོབས་པ་ཚེ་རབས་རྗེས་འབྲེལ་པ། །རྣམ་དཔྱོད་ཡར་ངོའི་ཟླ་ལྟར་འཕེལ་བ་ཡི། །དགེ་མཚན་རྨད་བྱུང་གང་དེར་མགོས་ཕྱག་འཚལ། །ཀུན་ཏུ་དགེ་བའི་བཤེས་ལ་རབ་དགའི་བློས། །སྲིད་ཞུས་ཞབས་བསྟེན་ཚེ་འདིར་མ་ཞེན་པའི། །ངེས་འབྱུང་འཕེལ་བའི་ཆག་མེད་གོམས་པའི་ཤུགས། །འབད་མེད་མངོན་སུམ་གྱུར་པ་ཁྱོད་ཕྱག་འཚལ། །ཐོས་བསམ་ཀུན་ལ་དགའ་དང་འདུན་པའི་སྟོབས། །ཚེ་འདིའི་རྣམ་གཡེང་དྲི་མས་མ་གོས་པར། །བསྟན་དང་འགྲོ་ལ་ཕན་བདེའི་ལྷག་བསམ་ཆ། །ཉིན་རེར་འཕེལ་བའི་སྐྱེས་ཆེན་ཁྱོད་ཕྱག་འཚལ། །དབང་ལུང་གདམས་པ་ཀུན་ལའང་ཉམས་ལེན་ཉིད། །དགའ་མགུར་དགོངས་པའི་ནན་ཏན་རྗེས་བསྒྲུབ་ཅིང། །ཚེ་གཅིག་སངས་རྒྱས་ཉིད་ལ་འདུན་པའི་ལམ། །བསྟན་པ་གོང་འཕེལ་གྱུར་པ་ཁྱོད་ཕྱག་འཚལ། །གསུང་རབ་ཀུན་ལ་གཟིགས་པའི་སྤྱན་ཡངས་ཤིང། །དགའ་བཞིའི་ལྷན་སྐྱེས་ཚེ་འདིར་མངོན་གྱུར་ནས། །ཉམས་རྟོགས་ཡོན་ཏན་འཕེལ་བའི་རྣལ་འབྱོར་གྱིས། །ཉིན་མཚན་འདའ་བར་མཛད་པ་ཁྱོད་ཕྱག་འཚལ། །སྐལ་ལྡན་ཀུན་ནས་དགའ་བསྐྱེད་སྨིན་གྲོལ་མཆོག །རྒྱ་བོད་མ་འཁྲུལ་ཕྱག་བཞེས་འཁྲུལ་མེད་ཀྱིས། །ཚེ་གཅིག་ལུས་གཅིག་སངས་རྒྱས་སར་བཀོད་ཅིང། །དད་གུས་གོང་དུ་འཕེལ་བ་ཁྱོད་ཕྱག་འཚལ། །དད་ལྡན་ཀུན་ནས་ཡིད་རང་དགའ་བའི་བློས། །གང་གི་རྣམ་མང་མཛད་པ་ལ་བསྟོད་པས། །དགེ་བས་སྐྱེ་དང་ཚེ་རབས་ཐམས་ཅད་དུ། །དད་མོས་གོང་ནས་གོང་དུ་འཕེལ་གྱུར་ཅིག །ཚིགས་བཅད་རེ་རེར་མཚན་སྤེལ་ཏེ། གྲོལ་མཆོག་གི་བློ་མཚོ་ལས་སོ། །